Document ID: 32011R1131

REGOLAMENT TAL-KUMMISSJONI (UE) Nru 1131/2011
tal-11 ta’ Novembru 2011
li jemenda l-Anness II għar-Regolament (KE) Nru 1333/2008 tal-Parlament Ewropew u tal-Kunsill rigward il-glikosidi tal-istevjol
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta’ Diċembru 2008 dwar l-addittivi tal-ikel (1), u b’mod partikolari l-Artikolu 10, u l-Artikolu 30(5) tiegħu,
Billi:
(1)
Ir-Regolament (KE) Nru 1333/2008 jistipula lista tal-Unjoni ta' addittivi tal-ikel approvati għall-użu fl-ikel u l-kundizzjonijiet tal-użu tagħhom.
(2)
L-Awtorità Ewropea dwar is-Sigurtà fl-Ikel (minn issa ‘l quddiem tissejjaħ l-Awtorità) evalwat is-sigurtà tal-glikosidi tal-istevjol, estratti mill-weraq tal-pjanta Bertoni Stevia rebaudiana, bħala dolċifikant u esprimiet il-fehma tagħha fl-10 ta' Marzu 2010 (2). L-Awtorità stabbilixxiet Doża Aċċettabbli ta’ Kuljum (ADI) għall-glikosidi tal-istevjol, espressa bħala ekwivalenti għall-istevjol, ta’ 4mg/kg tal-piż tal-ġisem/jum. Stimi konservattivi tal-espożizzjoni għall-glikosidi tal-istevjol, kemm fil-kbar kif ukoll fit-tfal, jissuġġerixxu li x’aktarx l-ADI tinqabeż fil-livelli ta’ użu massimu propost.
(3)
Wara li kkunsidraw il-konklużjoni tal-Awtorità, f’Settembru 2010 l-applikanti bagħtu reviżjoni tal-użi u l-Awtorità ntalbet tikkunsidra dawn l-użi. Ġiet ippubblikata stqarrija dwar stima ġdida tal-espożizzjoni f’Jannar 2011. (3) Minkejja l-użi riveduti, il-konklużjoni kienet simili ħafna, jiġifieri li kemm fil-kbar kif ukoll fit-tfal l-ADI tista’ tinqabeż għall-konsumaturi ta’ livelli għoljin. Il-kontributuri ewlenin għall-espożizzjoni totali antiċipata għall-glikosidi tal-istevjol huma x-xarbiet mhux alkoħoliċi aromatizzati (minerali).
(4)
Ikkunsidrata l-ħtieġa ta' prodotti ġodda fis-suq li jkunu b’valuri enerġetiċi mnaqqsa, l-użu tal-glikosidi tal-istevjol bħala dolċifikant għandu jkun awtorizzat fil-livelli massimi xierqa ta’ użu. Meqjus il-kontribut sinifikanti potenzjali tax-xarbiet minerali fil-konsum ta’ glikosidi tal-istevjol, għandu jiġi stabbilit tnaqqis fil-livell ta’ użu għax-xarbiet aromatizzati, bi tqabbil mal-livelli ta’ użu proposti ta’ qabel li ġew ikkunsidrati mill-Awtorità.
(5)
Il-Kummissjoni se titlob mill-produtturi u l-utenti tal-glikosidi tal-istevjol tagħrif dwar l-użu attwali tal-addittiv tal-ikel wara l-awtorizzazzjoni tagħha. Dan it-tagħrif il-Kummissjoni se tagħmlu disponibbli għall-Istati Membri. Meta jkun meħtieġ, il-Kummissjoni se titlob lill-Awtorità twettaq stima oħra fid-dettall tal-espożizzjoni, filwaqt li tqis l-użi reali tal-glikosidi tal-istevjol fis-sottokategoriji differenti tal-oġġetti tal-ikel u l-konsum ta’ oġġetti tal-ikel normali kontra dawk b’valuri enerġetiċi mnaqqsa.
(6)
L-Awtorità fil-fehma tagħha esprimiet l-ADI għall-glikosidi tal-istevjol bħala ekwalenti tal-istevjol. L-espożizzjoni djetetika għall-glikosidi tal-istevjol ukoll ġiet espressa bħala ekwivalenti tal-istevjol. Għalhekk huwa xieraq li l-livelli massimi ta’ użu permessi jiġu espressi wkoll bħala ekwivalenti tal-istevjol. Il-livelli massimi tal-glikosidi tal-istevjol huma espressi bħala s-somma tal-glikosidi kollha msemmija tal-istevjol fl-ispeċifikazzjonijiet u jistgħu jinqalbu għal ekwivalenti tal-istevjol bl-użu tal-koeffiċjenti ta’ konverżjoni msemmija fl-ispeċifikazzjonijiet.
(7)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u la l-Parlament Ewropew u lanqas il-Kunsill ma opponewhom,
ADOTTAT DAN IR-REGOLAMENT:
Artikolu 1
Emenda għar-Regolament (KE) Nru 1333/2008
L-Anness II tar-Regolament (KE) Nru 1333/2008 huwa emendat skont l-Anness ta’ dan ir-Regolament.
Artikolu 2
Dispożizzjoni tranżitorja
B’deroga mill-Artikolu 2(1) tar-Regolament tal-Kummissjoni (UE) Nru 1129/2011 tal-11 ta' Novembru 2011 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill billi jistabbilixxi lista tal-Unjoni ta’ addittivi tal-ikel (4), l-annotazzjonijiet fil-Parti B u l-Parti E tal-Anness II tar-Regolament (KE) Nru 1333/2008 dwar il-glikosidi tal-istevjol (E 960) għandhom japplikaw mid-data tad-dħul fis-seħħ ta’ dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri.
Magħmul fi Brussell, il-11 ta’ Novembru 2011.

Labels: 0
3
17